钦定古今图书集成/明伦汇编/宫闱典/第131卷 > 阙礼
## 钦定古今图书集成/明伦汇编/宫闱典/第131卷 > 阙礼

按《宋史宦者传》：礼，高宗朝宦者，淳熙末，积官至亲卫
大夫，保信军承宣使，孝宗颇亲信之，后命提举重华
宫。孝宗崩，光宗疾，不能执丧，枢密赵汝愚等请建储
以安人心，光宗御批又有“念欲退闲”语，丞相留正惧
纳禄去，人心愈摇。汝愚遣戚里韩𠈁胄因内侍张宗
尹以禅位之议奏，太皇太后曰：“此岂可易言？”明日，汝
愚再遣𠈁胄附宗尹以奏，未获命而𠈁胄退与礼遇。
礼知其意，问之，𠈁胄不以告。礼指天自誓不言，𠈁胄
遂白其事。礼即入宫，泣告太后以时事可忧之状，且
曰：“留丞相已去，所恃者赵知院耳。今欲定大计，而无
太皇太后之命，亦将去矣。”太后惊曰：“知院，同姓也，事
体与他人异。”礼曰：“知院未去，恃有太后耳。今有请不
许，计无所出，亦惟有去而已。知院去，天下将若何？”太
后悟，遂命礼传旨𠈁胄，以谕汝愚，约明日太后垂帘
上其事。又明日，嘉王入行禫祭，汝愚即帘前进呈御
批，太后遂命王即皇帝位。寻除礼入内内侍省都知，
又差兼重华慈福宫承受，充提举皇城司，迁中侍大
夫。礼不以功自居，乞致仕，不许；乞免推恩，又不许。南
渡后，内侍可称者，惟邵成章与礼云。